Nos magister Stephanus canonicus et officialis Eduensis, notum facimus universis, presentibus et futuris quod in nostra presentia constitutus Raigmundus de Santenay, domicellus, laude et assensu Theobaldi fratris sui, quartam partem fortalicii de Perreuil cum appendiciis ejusdem, et quartam partem hominum cum mansis eorum, et quartam partem censuum, costumarum, pratorum et justicie, que omnia dicti fratres de libero allodio possidebant, et omnia que dominus Bernardus de Ulmo quondam canonicus Eduensis tenebat a jamdictis fratribus in feodum in dicta villa et in appendiciis et pertinenciis ejusdem ville, ab ecclesia Eduensi in perpetuum ligium feodum et casamentum accepit: et propter hoc a decano et capitulo ejusdem ecclesie habuerunt dicti fratres et receperunt viginti quinque libras Dyvion. in pecunia numerata. Tenentur siquidem dicti fratres, super se et omnia bona sua mobilia et immobilia ubicumque fuerint, nominate ecclesie jamdictum feodum contra omnes calumpniatores imperpetuum pacifice garantire. In cujus rei testimonium, ad preces et instanciam dictorum fratrum, presentibus litteris sigilli curie Eduensis apposuimus firmamentum. Actum anno Domini Mº CCº quadragesimo tertio, mense Novembris.